Skatteministeriet

Att.: Jørgen Holm Damgaard

Nicolai Eigtveds Gade 28

1402 København K

|  |
| --- |
| 31. oktober 2012 |
| KALA |
|  |

## Høringssvar vedr. ændret CO2- og energiafgifter for affaldsforbrændingsanlæg

DI har d. 12. oktober 2012 modtaget et lovforslag om ændring af kulafgiftsloven og CO2-afgiftsloven (Tilpasninger som følge af at større affaldsforbrændingsanlæg indgår i CO2-kvotesektoren fra og med 2013) i høring.

Forslaget er foranlediget af, at en række større affaldsforbrændingsanlæg overgår til CO2-kvotesektoren fra og med 2013. Her til kommer, at Kommissionen har udstedt en forordning, hvorefter der indføres flere muligheder for opgørelse af drivhusgasemissioner end dem, der eksisterer i dag. Forslaget udgør primært en teknisk tilretning af reglerne til disse ændringer.

DI er overordnet set positivt stemt overfor selve inkluderingen af affaldsværkerne i kvotesektoren. Inkluderingen i kvotesektoren indebærer en CO2-besparelse i den ikke-kvoteomfattede sektor og er dermed med til at indfri Danmarks EU-forpligtigelse på dette område.

**Forøgelse af CO2-emmisionsfaktoren og dobbeltreguleringsproblemet**

I forhold til nærværende lovforslag fra Skatteministeriet – dvs. selve ændringen af energi- og CO2afgiftsreglerne – er DI imidlertid bekymret for, at det indebærer en afgiftsstramning på *varmesiden*. Det skal ses i sammenhæng med, at ministeriet med forslaget vælger at operere med en højere CO2-emmisionsfaktor for anlæg indenfor kvotesektoren end udenfor kvotesektoren. Dermed øges værkernes CO2afgiftsbetaling *på varmesiden*. Skatteministeriet anfører som begrundelse, at det er en mere retvisende emissionsfaktor.

DI mener, at Skatteministeriet i højere grad burde have fokuseret på at ophæve dobbeltreguleringen indenfor kvotesektoren: Det bør undgås, at der betales CO2-afgift indenfor kvotesektoren. Med lovforslaget bliver provenutabet ved en løsning af det nuværende dobbeltreguleringsproblem større, hvilket er uhensigtsmæssigt.

DI stiller sig naturligvis til rådighed for uddybende kommentarer til ovenstående.

Med venlig hilsen

Kathrine Lange

Chefkonsulent, Skat og Regnskab